‘Wada moet ook skuld kry vir opkikkers’ | Netwerk24
‘Wada moet ook skuld kry vir opkikkers’
Deur Wim Pretorius 13 September 2017 15:13
Vitaly Mutko, Rusland se adjunk- eerste minister, meen die vinger kan nie net na Rusland gewys word oor die staatsondersteunde opkikkerprogram wat daartoe gelei het dat Russiese atlete die Olimpiese Spele in 2016 en die Wêreldkampioenskap in 2017 misgeloop het nie.
Vitaly Mutko, Rusland se adjunk- eerste minister, glo dat die Wêreldagentskap teen Verbode Middels in Sport (Wada) ook skuld dra aan die Russiese opkikkerskandaal. Foto: Getty Images
Mutko meen die Wêreldagentskap teen Verbode Middels in Sport (Wada) dra ook skuld omdat hy die aanstelling van Grigory Rodchenkov goedgekeur het as die hoof van Moskou se laboratorium wat toets vir verbode middels.
Rodchenkov was een van die grootkoppe in die staatsgesteunde program vir die gebruik van opkikkers in Rusland.
“Ons aanvaar dat hierdie man (Rodchenkov) self Wada se reëls, regulasies en standaarde oortree het,” het Mutko, wat sedert 2016 die land se adjunk- eerste minister is, in ’n onderhoud aan die R-Sports-nuusagentskap gesê.
“En ons het hom afgedank.
“Ons is besig om die stelsel (vir die toets van verbode middels) te herorganiseer, maar daar moet ook daarop gelet word dat Wada ook verantwoordelikheid moet neem,” sê hy.
“Hulle moes verantwoordelikheid geneem het vir Rodchenkov, aangesien hulle die lisensie en werkpermit aan hom gegee het. Hulle was in beheer van hom, maar nou moet die staat die skuld dra.”
Soos Wladimir Poetin, president van Rusland, ontken Mutko dat daar ’n staatsgesteunde program was. Hy sê die program is deur die Russiese agentskap teen die gebruik van verbode middels (Rusada) gedryf.
“Dis nou tyd dat hierdie storie afgesluit word en dat mense ophou om Russiese sport in die geheel te beskuldig, want ons is die afgelope twee jaar onder beheer van internasionale sportorganisasies.”
Hoewel Russiese atlete steeds nie onder die landsvlag aan atletiekbyeenkomste mag meeding nie, kan atlete wat kan bewys dat hulle nie by die opkikkerprogram baat gevind het nie as neutrale atlete aan byeenkomste deelneem.
Rusland is in 2015 uit alle internasionale atletiekbyeenkomste geskors ná gerugte van ’n staatgesteunde program vir die gebruik van opkikkers.
Richard McLaren, ’n Kanadese regsprofessor, het die gerugte bevestig in ’n verslag waarin hy bevind het dat meer as 1 000 Russiese sportlui by dié program baat gevind het.
Wada het wel vroeër vanjaar die gedeeltelike verbod op Rusada gelig en die agentskap toegelaat om weer toetse vir verbode middels uit te voer.
Op die Internasionale Vereniging van Atletiekfederasies (IAAF) se 2017-Wêreldkampioenskap het 19 Russiese atlete (12 mans en sewe vroue) onder dié mantel deelgeneem. Hulle het ses medaljes (een goud en vyf silwer) verower.
Meer oor: Verbode Middels | Wada | Opkikkers
Wada sê Russe mag weer vir opkikkers toets
PGA beplan bloedtoetse vir verbode middels